Knud Erik Hansen (SF), 2000-03-16:
Verden over oplever vi store folkeflytninger med indvandringer og med flygtninge.
Den udvikling har vi oplevet i Danmark med flere flygtninge og indvandrere, og den vil givet jo også fortsætte.
Vi lever i et samfund, hvor vi fungerer meget mere sammen internationalt, og det vil også påvirke os. Vi vil også på gader og veje og vores institutioner og boligområder møde folk af fremmed herkomst.
Det vil på mange områder være en udfordring for det danske samfund at løse.
Det, vi indtil nu har set, har faktisk været en, synes jeg, pinlig forvirret reaktion.
Vi ser et Dansk Folkeparti, der hamrer løs mod de nye medborgere, de borgerlige partier, der synger som et ekko, lidt afdæmpet, men et ekko af Dansk Folkeparti, og en regering, der er skizofren og på den ene side siger, at vi skal tage fat på at forbedre integrationen, og reelt også mener det, og på den anden side ligger under for en såkaldt folkestemning mod de såkaldte fremmede og laver hovsa-stramninger, der bringer os på kant med menneskerettigheder og langt over på den forkerte side af en værdig og åbensindet reaktion på de nye udfordringer.
Vi kan derfor godt støtte tanken om en udlændingekommission og synes også, der er behov for at få overvejet den situation, vi kommer i og givet vil komme i i mange år fremover.
Men det er jo ikke ligegyldigt, hvad vi lægger i sådan en kommission, og hvilken opgave den skal have.
Vi kan se et perspektiv i at få rejst en generel debat om, hvordan vi vil og kan komme til at skabe et samfund med mange forskellige kulturer, der skal fungere sammen i et samfund.
Vi vil være betænkelige ved at lade en kommission fokusere alt for meget på de aktuelle problemer, når det er problemer, som skyldes reel politisk uenighed, hvis det betyder, at de emner, vi er uenige om, faktisk kommer til at ligge politisk støvede hen i en kommissions arbejdsår.
For på en del områder er det jo ikke viden, vi mangler.
Taler vi om problemet i forhold til udlændingeloven og om behovet for at ændre den, ja, så fik vi fra Dansk Flygtningehjælp og en hel række menneskerettighedsorganisationer her i efteråret en ganske fyldig og præcis gennemgang af de mange steder, hvor der er problemer i udlændingeloven.
Der er ikke nogen grund til at afvente at tage fat på disse problemer.
Det vil vi heller ikke gøre i SF.
De sagde, der var betydelige problemer med asylansøgeres retssikkerhed, mest udtalt med den manglende mulighed for at anke Flygtningenævnets afgørelser.
Vi har en meget stram praksis for humanitære opholdstilladelser, og vi bevæger os hele tiden på kanten af menneskerettighedskonventionerne, sådan at EU's statsministre, om der skulle være retfærdighed til, også burde komme med en udtalelse om Danmarks behandling af flygtninge og indvandrere.
Vi har aktuelle problemer med diskrimination.
Vi mangler også organer, der effektivt kan tage fat på episoder med diskrimination.
Vi synes, der er en del problemer, vi godt kan tage fat på nu, men der er også en hel del ting og en hel del udfordringer, som vi kommer ud for i det danske samfund, som vi synes det kunne være givtigt at få overvejet mere grundigt og mere dybt.
Vi kan se positivt på nedsættelse af en udlændingekommission, og vi vil under udvalgsarbejdet specielt gerne være med til at diskutere, hvilke opgaver en sådan kommission kunne have, så den også kunne være med til at fokusere på, hvordan vi i Danmark kan få et stærkt samfund med mange kulturer.